RAPORT ANUAL PRIVIND STAREA MEDIULUI ÎN ROMÂNIA PE ANUL 2007


8. DEŞEURI
8.1. INFORMAŢII GENERALE
Deşeurile sunt acele substanţe sau obiecte de care deţinătorul se debarasează, are intenţia sau obligaţia de a se debarasa. În general, deşeurile reprezintă ultima etapă din ciclul de viaţă al unui produs (intervalul de timp între data de fabricaţie a produsului şi data când acesta devine deşeu).

În prezent problema gestionării deşeurilor se manifestă tot mai acut din cauza creşterii cantităţii şi diversităţii acestora, precum şi a impactului lor negativ, tot mai pronunţat, asupra mediului înconjurător. Depozitarea deşeurilor pe sol fără respectarea unor cerinţe minime, evacuarea în cursurile de apă şi arderea necontrolată a acestora reprezintă o serie de riscuri majore atât pentru mediul ambiant cât şi pentru sănătatea populaţiei.

De aceea, legislaţia europeană transpusă prin actele normative naţionale a impus o nouă abordare a problematicii deşeurilor, plecând de la necesitatea  de a economisi resursele naturale, de a reduce costurile de gestionare şi de a găsi soluţii eficiente în procesul de diminuare a impactului asupra mediului produs de deşeuri.

Gestionarea deşeurilor cuprinde toate activităţile de colectare, transport, tratare, valorificare şi eliminare a deşeurilor, inclusiv monitorizarea acestor operaţii şi monitorizarea depozitelor de deşeuri după închiderea lor.

Obiectivele prioritare ale gestionării deşeurilor sunt prevenirea şi reducerea producerii de deşeuri şi a gradului de periculozitate al acestora prin:

· dezvoltarea de tehnologii curate, cu consum redus de resurse naturale;

· dezvoltarea tehnologiei şi comercializarea de produse care prin modul de fabricare, utilizare sau eliminare nu au impact sau au cel mai mic impact posibil asupra creşterii volumului sau periculozităţii deşeurilor, ori asupra riscului de poluare;

· dezvoltarea de tehnologii adecvate pentru eliminarea finală a substanţelor periculoase din deşeurile destinate valorificării;

· valorificarea materială şi energetică a deşeurilor, cu transformarea acestora în materii prime secundare, ori utilizarea deşeurilor ca sursă de energie.

Astfel se asigură protejarea resursele naturale prin folosirea materiilor prime secundare din deşeuri şi se reduce poluarea mediului cauzată de eliminarea lor.

Documentele strategice naţionale care reglementează gestionarea deşeurilor cuprind două componente principale: Strategia Naţională şi Planul Naţional de Gestionare a Deşeurilor care constituie instrumentele de bază prin care se asigură implementarea în România a politicii Uniunii Europene în domeniul deşeurilor.

La sfârşitul anului 2006 au fost elaborate Planurile Regionale de Gestionare a Deşeurilor (PRGD), de Agenţiile Regionale pentru Protecţia Mediului în colaborare cu reprezentanţii autorităţilor de mediu de la nivel local şi ai autorităţilor administraţiei publice locale şi judeţene, utilizând date de la nivelul acestora. Planurile Regionale de Gestionare a Deşeurilor au fost aprobate prin Ordinul Comun al M.M.G.A. nr. 1364/14.12.2006 şi al M.I.E. nr. 1499/21.12.2006.

Elaborarea şi aprobarea PRGD asigură beneficii majore în toate regiunile, astfel: asigură cadrul necesar pentru dezvoltarea proiectelor de gestionare a deşeurilor municipale cu finanţare din fonduri europene; optimizează investiţiile şi costurile operaţionale în domeniul gestionării deşeurilor municipale la nivel judeţean şi regional; asigură, pe termen mediu şi lung, dezvoltarea unor sisteme integrate de gestionare a deşeurilor municipale, cu efecte pozitive asupra mediului şi sănătăţii populaţiei. 

PRGD se conformează cu legislaţia europeană şi românească de mediu, iar obiectivele şi ţintele propuse sunt cele cuprinse în Strategia Naţională şi Planul Naţional de Gestionare a Deşeurilor. 

Cele mai importante obiective vizate de PRGD sunt:

· extinderea colectării deşeurilor în zonele rurale nearondate până în prezent unor servicii de salubritate;
· dezvoltarea sistemelor de colectare separată a deşeurilor, în vederea atingerii ţintelor de reciclare pentru deşeurile de ambalaje, deşeurile de echipamente electrice şi electronice, vehicule scoase din uz; 

· construirea unor instalaţii de tratare a deşeurilor în scopul atingerii ţintelor de reducere a cantităţii de deşeuri biodegradabile ajunse la depozite;
· închiderea depozitelor de deşeuri neconforme şi reabilitarea ecologică a amplasamentelor;
· construirea şi operarea unor depozite noi conforme.

Detalierea la nivel de judeţ a măsurilor şi acţiunilor cuprinse în PRGD se face prin planurile judeţene de gestionare a deşeurilor, care sunt în curs de elaborare de către consiliile judeţene, împreună cu toţi factorii interesaţi din fiecare judeţ.

Începând cu anul 2005, Agenţia Naţională pentru Protecţia Mediului în colaborare cu Institutul Naţional de Statistică şi Agenţiile Judeţene pentru Protecţia Mediului realizează anual colectarea datelor privind generarea şi gestionarea deşeurilor în anul anterior, atât pentru necesităţile interne de raportare, cât şi în vederea elaborării raportărilor către Comisia Europeană şi EUROSTAT. Această activitate are la bază atât prevederile legislative generale în domeniul protecţiei mediului, cât şi reglementările specifice din domeniul deşeurilor. Colectarea datelor aferente anului 2007 este în curs de desfăşurare.

Alte tipuri de date şi informaţii specifice legate de generarea şi gestionarea anumitor fluxuri de deşeuri sunt colectate de Agenţia Naţională pentru Protecţia Mediului cu frecvenţă anuală sau mai mare, în funcţie de cerinţele legislative şi de raportare. De aceea, datele prezentate în raportul de faţă se referă atât la anul 2006, cât şi la anul 2007, acest lucru fiind specificat în fiecare caz.

Tabelul nr. 8.1.1. prezintă cantităţile de deşeuri generate în anul 2006, iar figura nr. 8.1.1. prezintă ponderea deşeurilor municipale în totalul deşeurilor generate în România, în anul 2006.

Tabelul nr. 8.1.1. Deşeuri generate pe principalele categorii, în anul 2006

	Deşeuri generate
	Cantitate

milioane tone
	Procent

	Deşeuri generate de industria extractivă
	199,25
	62,15%

	Deşeuri generate de alte activităţi industriale
	112,49
	35,09%

	Deşeuri municipale
	8,87
	2,76%

	TOTAL
	320,61
	100%


Sursa: Agenţia Naţională pentru Protecţia Mediului şi Institutul Naţional de Statistică

Figura nr. 8.1.1. Deşeuri generate în anul 2006

Sursa: Agenţia Naţională pentru Protecţia Mediului şi Institutul Naţional de Statistică

8.2. DEŞEURI MUNICIPALE
8.2.1. Cantităţi şi compoziţie

Deşeurile municipale reprezintă totalitatea deşeurilor generate în mediul urban şi rural din gospodării, instituţii, unităţi comerciale, agenţi economici (deşeuri menajere şi asimilabile), deşeuri stradale colectate din spaţii publice, străzi, parcuri, spaţii verzi, deşeuri din construcţii-demolări generate în gospodării şi colectate de operatorii de salubritate şi nămoluri de la epurarea apelor uzate orăşeneşti.
Gestionarea deşeurilor municipale presupune colectarea, transportul, valorificarea şi eliminarea acestora, inclusiv monitorizarea depozitelor de deşeuri după închidere.

Responsabilitatea pentru gestionarea deşeurilor municipale aparţine administraţiilor publice locale, care, în mod direct sau prin concesionarea serviciului de salubrizare către un operator economic autorizat, trebuie să asigure colectarea, colectarea selectivă, transportul, tratarea, valorificarea şi eliminarea finală a acestor deşeuri.

Colectarea deşeurilor menajere nu este generalizată la nivelul ţării. În anul 2006, primăriile şi operatorii de salubritate au colectat deşeuri menajere de la 79,53% din populaţia urbană şi 11,44% din populaţia rurală, ceea ce reprezintă, la nivel naţional, o medie de 48,84%.
În anul 2006, au fost colectate 6,8 milioane tone de deşeuri municipale (tabelul nr. 8.2.1. şi figura nr. 8.2.1.), atât de la populaţie şi operatori economici, cât şi din serviciile publice. Faţă de această cantitate de deşeuri generată şi colectată, a fost estimată o cantitate de circa 2,06 milioane tone deşeuri menajere generate de populaţia care nu este deservită de servicii de salubritate. Cantităţile de deşeuri generate şi necolectate s-au calculat luându-se în considerare valorile indicatorului de generare a deşeurilor de 0,9 kg/loc.zi în mediu urban şi 0,4 kg/loc.zi în mediu rural, valori stabilite prin PRGD.

Tabelul nr. 8.2.1. Deşeuri municipale generate şi colectate în perioada 2004 – 2006

	Deşeuri municipale
	Cantitate deşeuri

milioane tone

2004
	Cantitate deşeuri

milioane tone

2005
	Cantitate deşeuri

milioane tone

2006

	Deşeuri menajere colectate
	5,16
	5,56
	5,36

	· în amestec
	5,1
	5,25
	5,27

	de la populaţie

3,64
	3,56
	3,52

	de la agenţi economici
	1,46
	1,69
	1,75

	· separat
	0,064
	0,31
	0,09

	Deşeuri din servicii publice
	0,90
	1
	0,97

	Deşeuri din construcţii/demolări
	0,65
	0,47
	0,47

	Total deşeuri municipale colectate
	6,71
	7,03
	6,80

	Deşeuri menajere necolectate
	1,49
	1,61
	2,06

	Total deşeuri municipale generate
	8,2
	8,64
	8,87


Sursa: Agenţia Naţională pentru Protecţia Mediului şi Institutul Naţional de Statistică


Figura nr. 8.2.1. Cantitatea de deşeuri municipale generate şi colectate în perioada 2004 – 2006

Sursa: Agenţia Naţională pentru Protecţia Mediului şi Institutul Naţional de Statistică

După provenienţa lor, deşeurile municipale includ (tabelul nr. 8.2.2. şi figura nr. 8.2.2.): deşeuri menajere de la populaţie şi deşeuri menajere de la operatorii economici; deşeuri din servicii municipale (deşeuri stradale, din pieţe, spaţii verzi); deşeuri din construcţii şi demolări provenite din gospodării.
Tabelul nr. 8.2. 2. Dşeuri totale colectate de municipalităţi în anul 2006

	Deşeuri colectate
	Cantitate colectată

milioane tone
	Procent

	deşeuri menajere
	5,36
	78,82%

	deşeuri din servicii municipale
	0,97
	14,27%

	deşeuri din construcţii/demolări
	0,47
	6,91%

	TOTAL
	6,80
	100%


Sursa: Agenţia Naţională pentru Protecţia Mediului şi Institutul Naţional de Statistică

Figura nr. 8.2.2. Deşeuri municipale colectate în anul 2006

Sursa: Agenţia Naţională pentru Protecţia Mediului şi Institutul Naţional de Statistică

Tabelul nr. 8.2.3. prezintă indicatorii de generare a deşeurilor municipale în perioada 1998 – 2005.

Tabelul nr. 8.2.3. Indicatori de generare a deşeurilor municipale
	Anul
	Deşeuri municipale (kg/loc.an)

	2000
	355

	2001
	341

	2002
	384

	2003
	365

	2004
	378

	2005
	398

	2006
	410

	media
	376


În comparaţie cu statele UE, cantitatea de deşeuri municipale generată în România în perioada 2000 - 2005, exprimată în kg/cap locuitor, s-a situat sub media UE-27. Tabelul nr. 8.2.4. prezintă generarea deşeurilor municipale în România comparativ cu statele uniunii europene

Tabelul nr. 8.2. 4. Generarea deşeurilor municipale în românia comparativ cu statele Uniunii Europene

	
kg/cap loc.
	2000
	2001
	2002
	2003
	2004
	2005

	EU15
	563
	567
	579
	573
	572
	574

	NMS12
	361
	340
	347
	338
	335
	334

	EU27
	517
	516
	527
	520
	519
	520

	România
	355
	341
	384
	365
	378
	398



Sursa: EUROSTAT

Compoziţia procentuală a deşeurilor menajere în România, pentru anul 2006, este prezentată în tabelul nr. 8.2.5. În figura 8.2.3 este prezentată evoluţia compoziţiei deşeurilor menajere în perioada 2004 – 2006.
Tabelul nr. 8.2.5. Compoziţia procentuală medie a deşeurilor menajere în anul 2006

	Material
	Procent

	Hârtie, carton
	11,26%

	Sticlă
	10,76%

	Metale
	5,11%

	Materiale plastice
	2,98%

	Textile
	4,52%

	Biodegradabile organice
	46,31%

	Inerte
	7,10%

	Alte deşeuri
	11,96%

	TOTAL
	100%


Sursa: Agenţia Naţională pentru Protecţia Mediului şi Institutul Naţional de Statistică


Figura nr. 8.2.3. Evoluţia compoziţiei deşeurilor menajere în perioada 2004 – 2006

În România, colectarea separată a deşeurilor municipale în vederea valorificării materialelor reciclabile provenite din deşeurile menajere (hârtie, carton, sticlă, metale, materiale plastice) se practică într-o mică măsură, la nivel local, în cadrul unor proiecte pilot iniţiate de către societăţile de salubrizare şi primării, în colaborare cu operatorii economici care pun pe piaţă ambalaje şi produse ambalate. Aceste proiecte sunt în derulare în colaborare cu asociaţiile de locatari (pentru populaţie), şcoli, instituţii şi agenţi economici, fiind în continuă extindere în funcţie de rezultatele obţinute şi de fondurile disponibile.
Implementarea colectării selective s-a preconizat  să fie abordată în trei etape, astfel:

· 2004 – 2006: experimentare (proiecte pilot), conştientizare populaţie;

· 2007 – 2017: extinderea colectării selective la nivel naţional;

· 2017 – 2022: implementarea colectării selective în zone mai dificile (locuinţe colective, mediu rural dispersat, zone montane).


În perioada 2004-2006, o atenţie deosebită s-a acordat activităţii de conştientizare şi informare a publicului, concomitent cu extinderea proiectelor pilot privind colectarea selectivă.

În ceea ce priveşte extinderea colectarii selective la nivel naţional a deşeurilor (etapa a II-a), până la data de 31 decembrie 2007, acest sistem a fost implementat în 182 localităţi şi sectorul 2 din Bucureşti, acoperind un număr de 2412472 locuitori; au  fost colectate selectiv următoarele cantităţile de deşeuri prezentate în tabelul nr. 8.2.6.

Tabelul nr. 8.2.6. Cantităţi de deşeuri colectate selectiv în anul 2007

	Cantitatea totală de deşeuri colectată (tone)
	PET
	Plastic
	Hârtie/Carton
	Sticlă
	Metal
	Lemn

	20439,98
	3744,56
	2206,23
	13282,89
	942,73
	140,26
	123,31


Din cauza procentului scăzut de colectare selectivă a deşeurilor de la populaţie, componentele reciclabile din deşeurile menajere (hârtie, carton, sticlă, materiale plastice, metale) nu se recuperează, ci se elimină prin depozitare finală împreună cu celelalte deşeuri municipale.

În ţara noastră, aproape întreaga cantitate de deşeuri municipale colectate este eliminată prin depozitare. 
8.2.2. Deşeuri biodegradabile

În România, materia biodegradabilă din deşeurile municipale reprezintă o componentă majoră. În această categorie sunt cuprinse:

· deşeuri biodegradabile rezultate în gospodării şi unităţi de alimentaţie publică;

· deşeuri vegetale din parcuri, grădini;

· deşeuri biodegradabile din pieţe;

· componenta biodegradabilă din deşeurile stradale;

· nămol de la epurarea apelor uzate orăşeneşti;

· hârtia: teoretic, hârtia este biodegradabilă, dar din punctul de vedere al Planului Naţional de Gestionare a Deşeurilor, hârtia face parte din materialele reciclabile şi nu va fi inclusă în categoria  biodegradabilelor, excepţie făcând hârtia de cea mai proastă calitate, ce nu poate fi reciclată.

În ultimii ani, procentul de biodegradabile din deşeurile municipale a scăzut de la 72% în 1998, la cca. 48% în 2005. 

Directiva 1999/31 privind depozitarea include prevederi pentru reducerea deşeurilor biodegradabile de la depozitare pentru a evita efectele adverse asupra mediului cauzate de comportamentul acestor deşeuri în condiţii de depozitare, producerea de levigat şi a gazului de depozit. Articolul 5 al acestei directive cuprinde ţinte pentru reducerea progresivă a depozitării deşeurilor biodegradabile la 25% la nivelul anului 2006, 50% la nivelul anului 2009 şi 35% la nivelul anului 2016, din cantitatea totală la nivelul anului 1995 (an de referinţă). Statele membre care în 1995 sau ultimul an dinainte de 1995 pentru care există date standardizate EUROSTAT au depus în depozite mai mult de 80% din deşeurile municipale colectate, pot amâna atingerea obiectivelor pe o perioadă nedepăşind patru ani. Astfel România va aplica prevederile parag. 3 al art. 5(2) privind posibilitatea amânării cu 4 ani a realizării ţintelor de reducere cu 25% şi respectiv 50%, până la 16 iulie 2010 şi respectiv până la 16 iulie 2013.


Soluţiile de recuperare/reciclare şi de reducere a materiilor biodegradabile trimise spre depozitare finală, disponibile la acest moment, sunt: compostarea (degradare aerobă) – cu producere de compost utilizabil; degradare anaerobă cu producere de gaz utilizabil; tratare termică; tratare mecano-biologică (degradare aerobă) – cu producere de deşeuri stabilizate, depozitabile.


Pentru a atinge ţintele pe termen scurt privind reducerea cantităţii de deşeuri biodegrdabile (reducere cu 25% în 2010) cu implicarea unor investiţii minime, este necesară concentrarea asupra cantităţilor de deşeuri biodegradabile care pot fi colectate uşor şi tratate. Acestea includ în general hârtia, cartonul, lemnul şi ambalajele pentru reciclare, deşeurile din grădini şi parcuri şi deşeurile alimentare pentru compostare. Cantităţile de deşeuri biodegradabile care vor trebui colectate separat precum şi capacităţile necesare pentru tratarea şi prelucrarea  acestora au fost estimate în Planurile Regionale pentru Gestionarea Deşeurilor. Planurile Judeţene pentru Gestionarea Deşeurilor, care sunt în curs de elaborare de către Consiliile Judeţene în colaborare cu Agenţiile Judeţene pentru Protecţia Mediului, vor stabili pentru fiecare judeţ în parte necesarul instalaţiilor de compostare sau incinerare pentru reducerea cantităţii de deşeuri biodegradabile de la depozitare. 


Pentru a se utiliza în mod eficient procesul de compostare, este necesară o colectare separată a deşeurilor biodegradabile. Trebuie evitată compostarea deşeurilor municipale colectate în amestec, deoarece acestea au un conţinut ridicat de metale grele, cum ar fi: Cd, Pb, Cu, Zn,şi Hg.


Colectarea separată a materiei biodegradabile poate fi realizată în toate regiunile în care populaţia locuieşte în „zone verzi”, gospodării cu grădini. Cel mai mare volum de deşeuri biodegradabile se generează în mediul rural şi este recomandabil ca în aceste zone să se realizeze compostarea individuală (reutilizarea materiilor biodegradabile în propriile gospodării). În condiţiile situaţiei existente, în România este recomandată introducerea colectării separate a materiei biodegradabile în mediul urban mai puţin dens, în zonele verzi ale marilor oraşe şi în unele zone rurale, acestea reprezentând un procent de 25 – 35% din populaţie. În unele oraşe s-au înfiinţat staţii pilot de compostare a deşeurilor biodegradabile. În funcţie de rezultatele acestor proiecte, se vor stabili condiţiile necesare pentru extinderea sistemelor de colectare separată şi compostare a deşeurilor biodegradabile.


În ceea ce priveşte experienţa precum şi facilităţile existente, în Româna, privind prelucrarea deşeurilor biodegradabile, acestea se rezumă la compostarea individuală în zona rurală şi în construirea a două platforme micropilot pentru compostarea deşeurilor biodegradabile din zona urbană.


În judeţul Vâlcea a funcţionat începând cu anul 2003 o staţie micropilot în depozitul de la Râureni. Această staţie micropilot a fost realizată în cadrul proiectului ISPA “Managementul integrat al deşeurilor municipale în Râmnicu-Vâlcea” urmând ca ea să fie cuprinsă în instalaţia de compost ce va funcţiona în noul depozit conform. În 2006 a produs cca 100 tone compost. 

În judeţul Bihor începând cu anul 2006, operatorul de salubritate S.C. RER Ecologic Service Oradea deţine o miniplatformă de compostare care a produs, în 2006, cca. 120 tone compost.

8.2.3. Deşeuri de ambalaje

Ponderea deşeurilor de ambalaje din totalul deşeurilor municipale generate a crescut semnificativ în ultimii ani, urmând tendinţa crescătoare a cantităţilor de ambalaje introduse pe piaţă. Astfel, în anul 2006, cantitatea de ambalaje introdusă pe piaţă a fost cu circa 13% mai mare decât cea din anul 2005 (1,31 milioane tone în 2006 faţă de 1,14 milioane tone în 2005).

Evoluţia structurii ambalajelor introduse pe piaţă, pe tip de material, este prezentată în tabelul nr. 8.2.7.

Tabelul nr. 8.2.7. Structura deşeurilor de ambalaje pe tip de material în perioada 2004 – 2006

	Material
	2004
	2005
	2006

	Hârtie, carton
	23,08%
	23,6%
	31,4%

	Sticlă
	21,04%
	21,8%
	21,8%

	Metal
	11,5%
	9%
	5,6%

	Plastic
	30,3%
	29%
	27,1%

	Lemn
	10,2%
	12%
	13,8%


Se consideră că întreaga cantitate de ambalaje introdusă pe piaţă devine deşeu. Faţă de întreaga cantitate de deşeuri de ambalaje generată, au fost valorificate următoarele cantităţi de deşeuri:

· în anul 2004 - 27,9% valorificare, din care 24,3% prin reciclare, 

· în anul 2005 - 26,6% valorificare din care 23% prin reciclare,

· în anul 2006 – 35,7% valorificare din care 28,6% prin reciclare.

Figura nr. 8.2.4. reprezintă cantităţile de deşeuri de ambalaje reciclate comparativ cu cantitatea de ambalaje introdusă pe piaţă.

Figura nr. 8.2.4. Cantităţi de deşeuri de ambalaje reciclate comparativ cu cantitatea de ambalaje introdusă pe piaţă

[image: image7.emf]1034

1141

1309

255

262

374

0

200

400

600

800

1000

1200

1400

2004 2005 2006

cantitate (mii tone)

ambalaje introduse pe

piata

deseuri de ambalaje

reciclate


Cantitatea de deşeuri de ambalaje generată, precum şi obiectivele de valorificare sau incinerare în instalaţii de incinerare cu recuperare de energie şi, respectiv, reciclare atinse la nivelul anului 2006 sunt redate în tabelul nr. 8.2.8.
Tabelul nr. 8.2.8. Cantităţi de deşeuri de ambalaje generate şi valorificate în 2006

	Material
	Deşeuri de ambalaje generate

(tone)
	Valorificate sau incinerate în instalaţii de incinerare cu recuperare de energie
	Obiectivul global de reciclare

(%)
	Obiectivul global de valorificare sau incinerare în instalaţiile de incinerare a deşeurilor cu recuperare de energie

(%)

	
	
	Reciclare materială

(tone)
	Total reciclare

(tone)
	Valorificare energetică

(tone)
	Total valorificare sau incinerare cu recuperare de energie

(tone)
	
	

	Sticlă
	285.229
	21.521
	21.521
	0
	21.521
	7,5
	7,5

	Plastic
	354.971
	60.200
	60.200
	27.701
	87.901
	17,0
	24,8

	Hârtie/carton
	411.848
	229.448
	229.448
	49.580
	279.028
	55,7
	67,8

	Metal
	73.312
	56.565
	56.565
	0
	56.565
	77,2
	77,2

	Lemn
	180.555
	5.963
	5.963
	15.885
	21.848
	3,3
	12,1

	Altele
	3.466
	297
	297
	250
	547
	8,6
	15,8

	Total
	1.309.381
	373.994
	373.994
	93.416
	467.410
	28,6
	35,7


8.2.4. Tratarea şi valorificarea deşeurilor municipale

Activitatea firmelor de reciclare prezente pe piaţa internă a înregistrat creşteri semnificative în ultima perioadă, datorită cererii mari venite din partea combinatelor siderurgice, pe segmentul deşeurilor feroase. Pe de altă parte, creşterea preţurilor la materii prime şi a faptului că legislaţia Uniunii Europene impune norme de cantităţi de materiale ce trebuie reciclate pe cap de locuitor este de aşteptat ca reciclarea aparaturii electrocasnice să devină o afacere bună. Recuperarea şi reciclarea deşeurilor, oricare ar fi natura acestora, reprezintă una dintre activităţile importante pentru economia mondială, ţinând cont şi de aspectul diminuării tot mai accentuate a resurselor naturale de materii prime. Piaţa românească nu face excepţie, iar investitorii au descoperit că deşeurile nu numai că nu sunt de aruncat, ci că pot aduce bani buni.

Cu toate acestea, pentru anumite tipuri de deşeuri nu există practic opţiuni viabile de valorificare pe plan naţional (ex. sticlă). În prezent sistemul este disponibil în primul rând pentru ambalajele PET şi hârtie. Cantităţile reciclate provin, în principal, de la agenţii economici şi într-o mai mică măsură de la populaţie, care primeşte bani în schimbul materialelor predate unităţilor specializate. Alte circuite paralele de reciclare au la bază colectarea pe străzi sau în zonele de depozitare. Ele reprezintă, de asemenea, o pondere relativ importantă, dar greu de cuantificat.

La sfârşitul anului 2007 îşi desfăşurau activitatea 639 operatori economici autorizaţi pentru colectarea deşeurilor de ambalaje, 135 operatori economici autorizaţi pentru reciclarea deşeurilor de ambalaje şi 6 operatori economici autorizaţi pentru valorificarea energetică a deşeurilor de ambalaje. Capacitatea totală de reciclare a deşeurilor de ambalaje existentă în România la sfârşitul anului 2007 era de:

· 422.650 tone/an pentru hârtie şi carton,

· 1.036.774,3 tone/an pentru plastic,

· 41.467 tone/an pentru sticlă,

· 527.110 tone/an pentru metal.
Valorificarea energetică a deşeurilor de ambalaje cu putere calorică se realizează în primul rând în fabricile de ciment care sunt autorizate pentru coincinerarea deşeurilor. Până la momentul actual, cantitatea de deşeuri de ambalaje coincinerată nu a fost foarte mare, având în vedere că, pe de-o parte, se acordă atenţie în primul rând reciclării, iar, pe de altă parte, cantitatea de deşeuri pretabilă coincinerării este relativ redusă.

8.2.5. Eliminarea deşeurilor municipale

8.2.5.1 Depozitarea deşeurilor municipale

În România depozitarea reprezintă singura opţiune de eliminare a deşeurilor municipale. Din totalul deşeurilor municipale generate, aproximativ 98% sunt depozitate în fiecare an. În urma evaluării depozitelor de deşeuri din zona urbană, la nivelul anului 2004, a rezultat un inventar de 240 de depozite, în operare, neconforme cu cerinţele directivei privind depozitarea. Pe parcursul negocierilor pentru capitolul de mediu, România s-a angajat să sisteze depozitarea pe 139 de depozite până la 16 iulie 2009 şi pe cele 101 de depozite de deşeuri municipale rămase, între 16 iulie 2009 şi 16 iulie 2017. În perioada 2004 - 2007 au sistat activitatea 35 depozite municipale neconforme, astfel că la sfârşitul anului 2007, erau în funcţiune 225 depozite pentru deşeuri municipale, din care 205 depozite neconforme cu cerinţele legislaţiei în vigoare privind depozitarea deşeurilor, care vor sista depozitarea etapizat, până la 16 iulie 2017 şi 20 depozite de deşeuri conforme cerinţelor legislaţiei în vigoare privind depozitarea deşeurilor. Lista depozitelor municipale conforme la sfârşitul anului 2007 este prezentată în tabelul nr. 8.2.9.

Tabelul nr. 8.2.9. Lista depozitelor municipale conforme la sfârşitul anului 2007

	Nr.crt
	Judeţ
	Depozit
	Operator

	1
	Arad
	Arad
	ASA ARAD SERVICII ECOLOGICE SRL Arad

	2
	Bihor
	Oradea
	ECO BIHOR SRL Oradea

	3
	Braşov
	Braşov
	FIN-ECO SA Braşov

	4
	Brăila
	Brăila
	TRACON SRL Brăila

	5
	Bucureşti
	Chiajna
	IRIDEX GROUP IMPORT EXPORT Bucureşti

	6
	Buzău
	Gălbinaşi
	RER SERVICII ECOLOGICE SRL Gălbinaşi - Buzău

	7
	Constanţa
	Ovidiu
	TRACON SRL Brăila

	8
	Constanţa
	Costineşti
	IRIDEX GROUP IMPORT-EXPORT SRL Bucureşti

	9
	Constanţa
	Mangalia - Albeşti
	ECO GOLD INVEST SA Mangalia

	10
	Dolj
	Mofleni - Craiova
	SERVICIUL PUBLIC DE SALUBRITATE Craiova

	11
	Ialomiţa
	Slobozia
	VIVANI SALUBRITATE SA Slobozia

	12
	Ilfov
	Glina
	ECOREC SA Popeşti Leordeni

	13
	Ilfov
	Vidra
	ECO SUD SRL Bucureşti

	14
	Mureş
	Sighişoara
	SCHUSTER ECOSAL SRL

	15
	Neamţ
	Piatra Neamţ
	SALUBRIS SA Piatra Neamţ

	16
	Prahova
	Ploieşti - Boldeşti
	IRIDEX GROUP IMPORT EXPORT SRL Bucureşti

	17
	Prahova
	Câmpina - Băneşti
	APASCO SA Măneciu

	18
	Prahova
	Băicoi
	ECOLOGICA SA Băicoi

	19
	Prahova
	Vălenii de Munte
	SALUBRITATE SA Ploieşti

	20
	Sibiu
	Sibiu - Cristian
	TRACON SRL Brăila



Toate cele 20 de depozite municipale conforme deţin autorizaţii integrate de mediu. Autorizaţiile de mediu conţin cerinţele de monitorizare adecvate descărcărilor de poluanţi care au loc pe amplasament, metodologia specifică şi frecvenţa de măsurare a acestora, procedura de evaluare, procedura de acceptare/recepţie a deşeurilor primite pe depozit si obligaţia de a furniza autorităţii competente datele solicitate de aceasta pentru verificarea conformării cu autorizaţia. Controlul respectării măsurilor stabilite în autorizaţiile de mediu se realizează de Garda Naţională de Mediu.


În 2007 au fost  în operare şi două staţii de transfer pentru deşeuri municipale: Staţia de transfer Buşteni, judeţul Prahova (operator S.C. Servicii de salubritate S.R.L., Autorizaţie de mediu nr. PH 6345/24.07.2006 valabilă până în anul 2011, capacitate proiectată 7600 t/an) şi Staţia de transfer Urziceni, judeţul Ialomiţa (operator S.C. Vivani Salubritate S.A., Autorizaţia de mediu nr. 153/18.09.2006 valabilă până în anul 2011, capacitate proiectată 418 t/lună).

Pe lângă depozitele de deşeuri municipale din zona urbană, în anul 2004 au fost identificate aproximativ 2.686 spaţii de depozitare în zona rurală cu o suprafaţă de cel mult 1 ha. Închiderea şi ecologizarea depozitelor rurale se va realiza până la 16.07.2009, odată cu extinderea serviciilor de colectare a deşeurilor şi la nivel rural, realizarea sistemului de transport, transfer şi deschiderea depozitelor zonale.

Potrivit datelor privind generarea şi gestionarea deşeurilor în 2006, au fost depozitate 6,77 milioane tone de deşeuri municipale, din care circa 2,46 milioane tone în depozite conforme.
8.2.5.2. Incinerarea deşeurilor municipale

În prezent, în România nu sunt în funcţiune incineratoare pentru tratarea termică a deşeurilor solide municipale. Compoziţia şi caracteristicile deşeurilor menajere din România (umiditate de circa 50% şi putere calorică mai mică de 8.400 kJ/kg), precum şi costurile mai ridicate ale acestei metode de eliminare a deşeurilor menajere nu permit incinerarea la această dată.

Planul Naţional de Gestionare a Deşeurilor prevede că incinerarea deşeurilor municipale în România va deveni fezabilă, din punct de vedere economic şi social, numai după anul 2016, ca urmare a creşterii valorilor puterii calorice şi reducerii valorilor pentru umiditate şi substanţe organice.

8.3. DEŞEURI DE PRODUCŢIE
În cursul anului 2006, cantitatea de deşeuri generate de industria extractivă, energetică şi prelucrătoare a fost de 311,74 milioane tone, din care cea mai mare parte (63,91%) sunt deşeuri rezultate din activităţile de extracţie (minerit) – 199,25 milioane tone, iar 112,49 milioane tone sunt deşeuri generate din industrie energetică şi prelucrătoare.
Activităţile economice în cadrul cărora s-au produs cele mai mari cantităţi de deşeuri în anul 2006, cu excepţia industriei extractive, au fost industria energetică, metalurgie şi construcţii metalice, industria petrochimică, chimică, cauciuc, mase plastice şi industria alimentară.

Distribuţia generării deşeurilor pe ramuri de activitate economică este prezentată în tabelul nr. 8.3.1.

Tabelul nr. 8.3.1. Deşeuri generate pe activităţi economice în anul 2006

	Activitate economică
	Cantitate

-mii tone-
	%

	Industria extractivă
	199249,30
	63,91%

	Industria prelucrătoare
	9505,68
	3,05%

	Producţia, transportul şi distribuţia de energie electrică şi termică, gaze şi apă
	102774,08
	32,97%

	Construcţii şi alte activităţi
	213,8
	0,07%

	Total
	311742,86
	100%


Sursa: Agenţia Naţională pentru Protecţia Mediului şi  Institutul Naţional de Statistică

8.3.1. Deşeuri periculoase

Deşeurile periculoase sunt definite conform legislaţiei în vigoare iar tipurile de deşeuri periculoase generate din activităţile economico-sociale sunt cuprinse în Lista privind deşeurile, inclusiv deşeurile periculoase 

Deşeurile periculoase sunt definite în conformitate cu prevederile O.U.G. nr. 78/2000 privind regimul deşeurilor aprobată prin Legea nr. 426/2001, modificată şi completată prin O.U.G. nr. 61/2006, aprobată cu modificări şi completări prin Legea 27/2007. 

Tipurile de deşeuri periculoase generate din activităţile economico-sociale sunt cuprinse în Lista privind deşeurile, inclusiv deşeurile periculoase, aprobată prin Hotărârea de Guvern 856/2002.
Prin natura lor, deşeurile periculoase au cel mai mare impact potenţial asupra mediului înconjurător şi sănătăţii populaţiei. Ţinând cont de proprietăţile lor specifice (de exemplu: inflamabilitate, corozivitate, toxicitate), este necesar ca activităţile de gestionare a deşeurilor periculoase să fie abordate într-un mod riguros.

Deşeurile  periculoase, generate în anul 2006 în cantitate de 1,05 milioane tone, au reprezentat 0,33% din totalul deşeurilor generate (inclusiv deşeuri din industria extractivă). Majoritatea deşeurilor periculoase au fost eliminate prin depozitare, co-incinerare sau incinerare în instalaţiile proprii ale generatorilor sau în instalaţii specializate aparţinând operatorilor privaţi.

Cantităţile de deşeuri periculoase generate de principalele activităţi industriale în anul 2006, comparativ cu anii 2004 şi 2005, sunt prezentate în tabelul nr. 8.3.2.
Tabelul nr. 8.3.2. Cantităţi de deşeuri periculoase

	Activitate economică
	Cantitate

-mii tone-

	
	2004
	2005
	2006

	Industria extractivă
	1214,4
	997,18
	497,59

	Industria de prelucrare a ţiţeiului, cocsificarea cărbunelui
	431,1
	419,72
	226,35

	Fabricarea substanţelor şi produselor chimice
	55,8
	41,95
	47,11

	Industria metalurgică
	383,5
	95,43
	168,76

	Industria de maşini şi echipamente
	39,8
	14,83
	33,05

	Industria  mijloacelor de transport
	23,5
	30,72
	26,19

	Alte activităţi
	23,4
	74,36
	53,76

	Total
	2262,8
	1733,97
	1052,81


Sursa: Agenţia Naţională pentru Protecţia Mediului şi  Institutul Naţional de Statistică

8.3.2. Gestionarea deşeurilor de producţie

8.3.2.1. Depozitarea deşeurilor de producţie

Deşeurile industriale generate de unităţile economice sunt depozitate în spaţii de depozitare proprii, situate în incintă sau în afara unităţilor. O dată cu aderarea României la Uniunea Europeană, multe dintre depozitele de deşeuri neconforme cu cerinţele legislaţiei în vigoare au sistat activitatea.

Depozite pentru deşeuri industriale periculoase

La 31.12.2006, depozitele pentru deşeuri periculoase aparţinând operatorilor economici (în număr de 47) au sistat activitatea. Operatorii economici care au continuat să genereze deşeuri periculoase după 01.01.2007 au stabilit următoarele alternative de gestionare a acestor deşeuri:

· operatorii economici din industria de rafinare a petrolului  prelucrează  deşeurile generate în instalaţii de separare centrifugală trifazică, cu valorificarea fazelor separate: faza apoasă se trimite la staţia de epurare, produsul petrolier se reintroduce în fluxul tehnologic şi faza solidă se depozitează temporar pentru alte utilizări (compostare, brichetare etc) sau sunt incinerate/coincinerate.

· S.C. ECOMASTER SERVICII ECOLOGICE – Punctul de lucru VEGA, deţine autorizaţie integrată de mediu pentru tratarea şi prelucrarea gudroanelor acide şi alte reziduri petroliere, având o capacitate de 48.000 mc/an;

· S.C. RAFO S.A. Oneşti deţine o instalaţie pentru prelucrarea nămolurilor petroliere.

· ceilalţi operatori economici care au continuat activitatea generatoare de deşeuri periculoase după 01.01.2007 au stabilit ca alternative pentru gestionarea deşeurilor periculoase: 

· depozitarea pe depozite conforme proprii sau depozite zonale pentru deşeuri periculoase (ex: S.C. DUCTIL STEEL S.A. Buzău, S.C. TERAPIA S.A. Cluj);
· valorificarea;
· incinerarea (ex: OLTCHIM, PETROBRAZI, KOBER);
· coincinerarea. 

În cursul anului 2007 au fost în operare 6 depozite conforme pentru deşeuri periculoase, aparţinând operatorilor economici care le utilizează pentru eliminarea propriilor deşeuri (S.C. AUTOMOBILE DACIA Piteşti, S.C. DAEWOO AUTOMOBILE Craiova, ALRO Slatina, SILCOTUB Zalău, S.C. DUCTIL STEEL S.A. Buzău şi S.C. TERAPIA S.A. Cluj-Napoca). De asemenea, a fost dat în funcţiune depozitul zonal de deşeuri periculoase aparţinând S.C. VIVANI SALUBRITATE S.A. Slobozia, care prestează servicii pentru terţi şi care va avea o capacitate totală de 112.500 tone, fiind format din 5 celule, fiecare cu o capacitate de depozitare de 22.500 tone.


Depozite pentru deşeuri industriale nepericuloase


Din cele 116 depozite pentru deşeuri nepericuloase inventariate, 36 depozite de deşeuri nepericuloase neconforme au sistat activitatea de depozitare la 31.12.2006. Pentru gestionarea deşeurilor generate după 01.01.2007, operatorii economici au stabilit alternative de gestionare: depozitarea pe depozite conforme proprii sau depozitarea pe depozite municipale conforme ”clasa b”, incinerare, coincinerare, valorificare etc.


În prezent, sunt 11 depozite pentru deşeuri nepericuloase conforme cu prevederile Directivei 1999/31/CE şi 4 depozite pentru deşeuri nepericuloase care se vor conforma total până la 16 iulie 2009. Aceste depozite aparţin operatorilor economici generatori de deşeuri şi sunt utilizate pentru depozitarea propriilor deşeuri.


Depozite care utilizează instalaţii de “hidro-transport” a deşeurilor sau care depozitează deşeuri în stare lichidă şi deşeuri cu proprietăţi corozive, oxidante

În urma inventarierii depozitelor de deşeuri, în anul 2004, au fost identificate un numar de 23 de depozite care utilizează instalaţii pe bază de “hidro-transport” al deşeurilor (transport pe bază de apă) sau care depozitează deşeuri în stare lichidă precum şi deşeuri cu anumite proprietăţi (corozive, oxidante) neconforme cu cerinţele Directivei 1999/31/CE, atât din punct de vedere constructiv cât şi a modului de acceptare a deşeurilor la depozitare. Din cele cele 23 de depozite de deşeuri, 20 sunt depozite de zgură şi cenuşă din industria energetică, 2 sunt iazuri de decantare din industria chimică şi 1 iaz de decantare din industria metalurgică. Pentru aceste depozite România a solicitat perioade de tranziţie privind interzicerea depozitării deşeurilor lichide şi a deşeurilor cu anumite proprietaţi, perioade cuprinse între 31.12.2007 şi 31.12.2013, în cursul cărora se vor aplica diferite metode în vederea conformării. În marea majoritate, aceste depozite apartin industriei energetice, care functionează conform tehnologiilor proiectate cu mulţi ani în urmă. Astfel că aceste instalaţii de depozitare nu au fost realizate conform cu cerinţele directivei privind depozitarea, nici din punct de vedere al deşeurilor admise la depozitare (lichide, inflamabile, corozive etc) şi nici din punct de vedere constructiv. Prin urmare operatorii acestor depozite vor trebui să se conformeze cu cerinţele privind depozitarea deşeurilor, fie prin colectarea uscată a cenuşii şi posibilităţile de valorificare a acesteia sau în cazul lipsei solicitărilor, depunerea acesteia în depozite conforme, sub forma de „agregat”(amestec de cenuşă, zgură, var şi ghips) sau ca „fluid dens”(raport de amestec solid/apa, 1/1,5). Operatorii economici care au în operare cele 23 de depozite de deşeuri, au început să facă demersuri fie pentru schimbarea combustibilului utilizat, fie pentru modificarea tehnologiei astfel încât să nu mai utilizeze instalaţiile de “hidro-transport” a deşeurilor. Majoritatea dintre aceştia au optat  pentru tehnologia de depozitare a zgurii şi cenuşii sub formă de fluid dens autoîntăritor, pentru acesta demarând elaborarea studiilor aferente.


Primul operator economic, care s-a conformat în ceea ce priveşte modul de gestionare a deşeurilor lichide a fost S.C. G.H.C.L. UPSOM ROMANIA S.A. Ocna Mureş care a sistat depozitarea la 31.12.2007, pe cele 3 depozite neconforme (depozitul nr. 5 cu o suprafaţă de 35,5 ha, depozitul nr. 6 cu o suprafaţă de 38,6 ha şi depozitul de urgenţă cu o suprafaţa de 18 ha). Pentru cele 3 depozite pe care s-a sistat activitatea de depozitare au fost întocmite proiectele tehnice de închidere şi ecologizare. Cele 3 depozite vor fi monitorizate permanent, atât vizual cât şi prin intermediul puţurilor de control a apei freatice. Deşeurile generate de S.C. G.H.C.L. UPSOM ROMANIA S.A. Ocna Mureş după 01.01.2008 se depozitează la un depozit nou, conform cu cerinţele Directivei 1999/31/CE privind depozitarea deșeurilor şi anume depozitul Valea Socşoara cu o suprafaţă de 65 ha.
Iazuri de decantare din industria extractivă

În anul 2003, au fost inventariate 21 de iazuri de decantare în exploatare. Din cele 21 de iazuri de decantare din industria extractivă a minereurilor, 16 iazuri au sistat depozitarea până la 31 decembrie 2006, iar pentru 5 iazuri s-au obţinut perioade de tranziţie până cel târziu 31 decembrie 2011: 2 pentru conformare (Valea Sesei şi Valea Stefancei) şi 3 pentru sistare (Băiţa Stei, Aurul Recea şi Ostra - Valea Straja).
Situația celor 5 iazuri de decantare din industria extractivă care au obținut perioadă de tranziție este readată mai jos.

Iazul Aurul Recea a sistat depozitarea în februarie 2006 și aparţine, începând cu ianuarie 2007 S.C. Romaltyn Mining S.R.L.. Activitatea de depozitare a deșeurilor a fost sistată, iar iazul este monitorizat în permanenţă, prin cele 12 foraje de control amplasate în jurul său, în conformitate cu Programul de acţiuni şi monitorizare pentru menţinerea în siguranţă a iazului, întocmit de S.C. Transgold S.A. şi preluat de S.C. ROMALTYN MINING S.R.L.;


Iazurile Valea Şesei şi Valea Ştefancei au sistat depozitarea în perioada ianuarie - septembrie 2007, deoarece activitatea economică a S.C. Cupru Min S.A. Abrud a fost sistată ca urmare a restructurării societăţii. S.C. Cupru Min S.A. Abrud a fost preluată de către S.C. ENERGO MINERAL S.A. (actualul operator al celor 2 iazuri) şi începând cu luna septembrie 2007 a fost reluată activitatea de depozitare pe iazul de decantare Valea Şesei. S.C. ENERGO MINERAL S.A. deţine autorizaţia integrată de mediu nr. SB79 din 30.10.2007 (valabilă până la 31.12.2011), aceasta reglementând activităţile desfăşurate pe iazurile de decantare Valea Şesei şi Valea Ştefancei. În vederea conformării acestor iazuri de decantare pentru funcţionare în stare de siguranţă autorizaţia integrată de mediu are anexat un Plan de acţiune în care sunt eşalonate lucrările necesar a fi efectuate până la sfârșitul anului 2011;


Iazul Ostra – Valea Straja – Minbucovina Vatra Dornei – a sistat depozitarea în 2006, în urma restructurării societaţii. Deţine aviz de mediu nr. 12/21.11.2005;

Iazul Fânaţe deţine Aviz de mediu pentru stabilirea obligaţiilor de mediu nr. 12/23.10 2006 emis de A.P.M. Bihor. Operatorul deţine Autorizaţia de mediu nr. 1703/ 17.11.2003 (revizuită în 2006) cu termen de valabilitate 13.11.2008.
Bataluri din industria extractivă a petrolului

Pe toate cele 43 de bataluri din industria extractiva a petrolului s-a sistat depozitarea la 31.12.2006. Din totalul de 43 de bataluri, 27 de bataluri neconforme sunt menţinute în conservare pentru extragerea deşeului depozitat, tratarea şi valorificarea acestuia, urmând ca la epuizarea cantității depozitate să se ecologizeze zonele respective.

Începând cu 01.01.2007, operatorul celor 43 de depozite, PETROM-OMV, gestionează uniform la nivelul naţional deşeurile provenite de la extracţia petrolului, inclusiv în ceea ce priveşte tratarea/valorificarea deşeurilor deja depozitate în batale şi modul de reabilitare a amplasamentelor. Deşeurile generate sunt colectate şi stocate temporar în rezervoare metalice, sau alte facilităţi deţinute de către operator până la tratarea lor cu ajutorul instalaţiilor mobile. PETROM-OMV este în faza de contractare cu firme specializate pentru tratarea deşeurilor cu ajutorul instalaţiilor mobile, urmând a depune solicitari pentru obţinerea actelor de reglementare necesare la Agenţiile pentru Protecţia Mediului pe teritoriul cărora se află punctele de lucru.
8.3.2.2. Incinerarea deşeurilor de producţie

Instalaţii existente pentru incinerarea deşeurilor:
· 4 instalaţii de incinerare aparţinând la 3 operatori privaţi din industrie care incinerează propriile deşeuri periculoase (S.N.P. PETROM Prahova, OLTCHIM Rm. Vâlcea şi KOBER Piatra Neamţ) 

· S.N.P. Petrom Sucursala Petrobrazi deţine două instalaţii de incinerare nămoluri cu o capacitate totală de 23760 t/an;

· S.C. Oltchim S.A. Râmnicu Vâlcea deţine o instalaţie pentru incinerarea reziduurilor organo-clorurate lichide provenite de la Instalaţia Monomer, cu o capacitate de 11.445 t/an;

· S.C. Kober S.R.L. Piatra Neamţ deţine o instalaţie de incinerare pentru ape chimice şi deşeuri solide (şlamuri, vopseluri, lacuri, răşini) rezultate din activitatea proprie, cu o capacitate de 1.500 t/an.

· 10 instalaţii existente pentru incinerarea deşeurilor periculoase aparţinând operatorilor privaţi care incinerează pentru terţi: PRO AIR CLEAN Timişoara, MONDECO Suceava, ECOFIRE Constanţa, IF TEHNOLOGII Cluj Napoca, IRIDEX – Bucureşti, GUARDIAN Craiova, SUPERSTAR Rădăuţi, PROD IMPORT Altân Tepe, ROSAL ECOLOGIC Constanţa, AVAND Iaşi.

Instalaţii existente pentru co-incinerarea deşeurilor:
· 7 instalaţii de co-incinerare în cuptoare de ciment – autorizate pentru tratarea deşeurilor periculoase solide şi lichide, după cum urmează:

· S.C. CARPATCEMENT HOLDING S.A. Sucursala Bicaz,

· S.C. LAFARGE S.A. - punct de lucru MEDGIDIA,

· HOLCIM S.A. CÂMPULUNG,

· S.C. CARPATCEMENT HOLDING S.A. - Sucursala Fieni,

· S.C. CARPATCEMENT HOLDING S.A. - Sucursala Deva,

· HOLCIM S.A. Aleşd,

· S.C. LAFARGE S.A. Braşov - Hoghiz. 

8.4. DEŞEURI GENERATE DIN ACTIVITĂŢI MEDICALE

Gestionarea deşeurilor rezultate din activităţile medicale este reglementată prin acte normative specifice ale Ministerului Sănătăţii. Unităţile sanitare elaborează şi aplică cu prioritate programe, strategii de management şi proceduri medicale care să prevină generarea de deşeuri periculoase sau să reducă pe cât posibil cantităţile produse. Unităţile sanitare elaborează şi aplică planul propriu de gestionare a deşeurilor rezultate din activităţile medicale, în concordanţă cu regulamentele interne şi cu codurile de procedură, pe baza reglementărilor în vigoare. 

Institutul de Sănătate Publică Bucureşti gestionează baza de date naţională privind gestionarea deşeurilor rezultate din activitatea medicală.

Din cantitatea totală de deşeuri produse în unităţile sanitare, 75 – 90% sunt deşeuri nepericuloase, asimilabile cu cele menajere şi numai 10 – 25% sunt deşeuri periculoase. Atât cantităţile, cât şi tipurile de deşeuri rezultate din activităţile medicale variază în funcţie de mai mulţi factori: mărimea unităţii sanitare, specificul activităţilor şi al serviciilor prestate, numărul de pacienţi asistaţi sau internaţi la un moment dat şi pe perioada întregului an.

Deşeurile nepericuloase rezultate din activităţi medicale sunt deşeuri asimilabile celor menajere, rezultate din activităţile serviciilor medicale, tehnico-medicale, administrative, de cazare, a blocurilor alimentare şi oficiilor de distribuire a hranei. Aceste deşeuri se colectează şi se îndepărtează la fel ca şi deşeurile menajere, pe bază de contracte cu operatorii de salubritate.

Deşeurile medicale periculoase fac obiectul unor măsuri speciale de colectare şi gestionare ulterioară, iar cantitatea acestora este înregistrată separat. Evoluţia cantităţilor de deşeuri periculoase rezultate din activităţile medicale în perioada 2004 – 2007 este prezentată în figura nr. 8.4.1.

Figura nr. 8.4.1. Evoluţia cantităţilor de deşeuri medicale periculoase în perioada 2004 – 2007

[image: image2.emf]17553

15226

14837

14080

0

2000

4000

6000

8000

10000

12000

14000

16000

18000

20000

2004 2005 2006 2007

cantitate deseuri medicale periculoase 

(tone)


Comparativ cu anul 2006, în anul 2007 se constată o scădere cu aprox. 5% a cantităţii de deşeuri periculoase generate de unităţile sanitare cu paturi.

8.4.1. Transportul intern şi stocarea temporară a deşeurilor medicale periculoase

În majoritatea cazurilor (circa 70%), transportul se realizează manual pe scările de serviciu sau cu liftul, dar există încă deficienţe majore care rezidă în faptul că transportul deşeurilor se realizează pe acelaşi circuit cu al pacienţilor şi vizitatorilor.

Din totalul unităţilor sanitare, circa 70% deţin un spaţiu de stocare temporară amenajat special, întrunind condiţiile stipulate de legislaţia în vigoare, iar 15% din unităţi deţin spaţii de stocare necorespunzătoare din punct de vedere igienico-sanitar. 1% din unităţile sanitare investigate nu au nevoie de spaţii de stocare temporară, deoarece deşeurile generate sunt transportate direct la locul de eliminare finală (spitalele respective mai au încă un crematoriu în funcţiune sau deţin un echipament propriu de neutralizare a deşeurilor periculoase).
8.4.2. Eliminarea finală a deşeurilor medicale periculoase

Analizând şi corelând datele ce privesc modalitatea de tratare şi eliminare finală a deşeurilor periculoase rezultate din activitatea medicală au rezultat următoarele procente:

· 11% din unitatile sanitare utilizează ca metodă de eliminare finală arderea în crematoriul propriu; 

· aproximativ 15% din unităţile sanitare folosesc arderea în crematoriul altei unităţi, fiind o metodă de eliminare finală încă acceptată;

· 68% din unităţile sanitare au contract cu firme specializate în vederea tratării/eliminării finale a deşeurilor periculoase generate. Din acest procent, 23% unitaţi sanitare au contract cu firme ce derulează servicii de neutralizare a deşeurilor, iar 45% unităţi cu firme ce derulează servicii de incinerare;

· un procent destul de scăzut 2% dintre unităţile sanitare evaluate deţin instalaţie proprie de neutralizare;

· 4% din unităţile sanitare investigate utilizează două alternative de tratare/eliminare finală (ex: neutralizare în instalaţie proprie şi contract cu firma ce prestează servicii de incinerare a deşeurilor periculoase).
Faţă de anul 2006 se constată o scădere a numărului de unităţi medicale care ard deşeurile în crematoriul propriu (11% în 2007 faţă de 32% în 2006) şi o creştere a numărului de unităţi medicale care au încheiat contracte cu operatori specializaţi pentru tratarea/eliminarea deşeurilor medicale periculoase (68% în 2007 faţă de 52% în 2006).  

8.5. FLUXURI SPECIALE DE DEŞEURI
8.5.1. Nămoluri
Nămolurile provin de la epurarea apelor uzate orăşeneşti, industriale şi de la tratarea apei. Principala sursă de producere a nămolurilor o reprezintă staţiile de epurare a apelor uzate orăşeneşti. 

Nămolurile provenite de la epurarea apelor uzate sunt nămolurile reţinute şi colectate din decantoarele primare şi secundare ale staţiilor de epurare mecano–biologice. 

Apele uzate epurate în staţiile de epurare provin din zonele populate dar şi din întreprinderi industriale, fie că sunt racordate la canalizare sau apele sunt transportate cu vidanja de la unităţile neracordate.
Conform reglementărilor privind epurarea apelor uzate, deţinătorii staţiilor de epurare sunt obligaţi să retehnologizeze staţiile de epurare, să amelioreze calitatea nămolului şi să asigure o gestionare corespunzătoare a nămolului.

În vederea realizării obiectivelor de reducere a cantităţilor de deşeuri biodegradabile depozitate, pe viitor nu va mai fi permisă eliminarea nămolurilor de epurare nestabilizate pe depozitele de deşeuri nepericuloase.
Nămoluri provenite de la epurarea apelor uzate orăşeneşti

În  staţiile de epurare orăşeneşti, în 2006, s-au generat următoarele cantităţi de nămoluri, prezentate în tabelul nr. 8.5.1.
Tabelul nr. 8.5.1. Nămoluri generate de staţiile de epurare municipale

	Tip de nămol
	Nămol primar
	Nămol secundar
	Nămol

chimic
	Nămol mixt
	Total

	Nămol umed (tone/an)
	815912,91
	460861,67
	0
	1868137,95
	3144912,53

	Nămol uscat (tone/an)
	40245,2
	19244,94
	0
	77655,62
	137145,76


Sursa: Agenţia Naţională pentru Protecţia Mediului

Referitor la gestionarea nămolurilor de la staţiile de epurare municipale, în tabelul nr. 8.5.2. se prezintă modalităţile utilizate şi cantităţile gestionate.

Tabel nr. 8.5.2. Gestionarea nămolurilor de la staţiile de epurare municipale – cantităţi (tone)

	Tip gestionare
	Nămol primar
	Nămol secundar
	Nămol

chimic
	Nămol mixt
	Total

	Depozitare la depozitul de deşeuri
	19196,10
	1873,90
	0,00
	20138,70
	41208,7

	Incinerare
	0
	0
	0
	0
	0

	Depozitare în stocul propriu
	20138,94
	17347,44
	0
	54150,08
	91636,46

	Alte forme de eliminare
	935,2
	23,6
	0,00
	2107,00
	3065,8

	Folosite în agricultură
	75,00
	0
	0
	1.645,00
	1720


Sursa: Agenţia Naţională pentru Protecţia Mediului

Nămoluri provenite de la epurarea apelor uzate industriale
În tabelele nr. 8.5.3. şi 8.5.4. se prezintă situaţia privind generarea şi gestionarea  nămolurilor provenite de la epurarea apelor uzate industriale.

Tabelul nr. 8.5.3. Nămoluri generate de staţiile de epurare a apelor uzate industriale

	Tip de nămol
	Nămol primar
	Nămol secundar
	Nămol

chimic
	Nămol

mixt
	Total

	Nămol umed (tone/an)
	495438,75
	79971,11
	121575,09
	548147,15
	1245132,1

	Nămol uscat (tone/an)
	72465,29
	3005,76
	69131,47
	65372,76
	209975,26


Sursa: Agenţia Naţională pentru Protecţia Mediului 

Tabelul nr. 8.5.4. Gestionarea nămolurilor de la staţiile de epurare industriale – cantităţi (tone)

	Tip de nămol
	Nămol primar
	Nămol secundar
	Nămol

chimic
	Nămol

mixt
	Total

	Depozitare la depozitul de deşeuri
	18524,42
	503,1
	25425,03
	31949,0
	76401,55

	Incinerare
	29,2
	0
	39453,18
	12422,8
	51905,18

	Depozitare în stocul propriu
	41762,76
	2320,64
	7839,56
	43476,81
	95399,77

	Alte forme de eliminare
	10337,10
	6,50
	14,75
	44812,32
	55170,67

	Folosite în agricultură
	15096,80
	132,60
	0,00
	31949,0
	47178,4*


*Acest nămol provine, în principal,  de la fermele de creşterea intensivă a animalelor

Sursa: Agenţia Naţională pentru Protecţia Mediului
8.5.2. Deşeuri de echipamente electrice şi electronice (DEEE)

La începutul anului 2006 s-a demarat procedura de înregistrare a producătorilor de echipamente electrice şi electronice în Registrul producătorilor şi importatorilor de echipamente electrice şi electronice, conform cerinţelor legislaţiei în vigoare. Până la sfârşitul anului 2007 s-au înregistrat 822 producători de echipamente electrice şi electronice (EEE).

Conform datelor raportate de producătorii înregistraţi, în cursul anului 2006 au fost puse pe piaţă 140.849,25 tone EEE. Clasificarea pe categorii a echipamentelor puse pe piaţă este prezentată în tabelul nr. 8.5.5.
Tabelul nr. 8.5.5. Distribuţia pe categorii a EEE puse pe piaţă în 2006

	Categorie
	Cantitate (tone)

	1 - Aparate de uz casnic de mari dimensiuni
	72016,48

	2 - Aparate de uz casnic de mici dimensiuni
	3872,43

	3 - Echipamente informatice şi de telecomunicaţii
	25198,93

	4 - Echipamente de larg consum
	20661,89

	5 - Echipamente de iluminat
	6233,31

	6 - Unelte electrice şi electronice
	10535,48

	7 - Jucării, echipamente sportive şi de agrement
	353,46

	8 - Dispozitive medicale (cu excepţia tuturor produselor implantate şi infectate)
	58,09

	9 - Instrumente de supraveghere şi control
	1711,26

	10 - Distribuitoare automate
	207,92


Sursa: Agenţia Naţională pentru Protecţia Mediului
În anul 2006 au fost colectate 1.131,58  tone DEEE, din care circa 4% au fost supuse dezmembrării, cu un randament de valorificare de circa 85%. Restul DEEE colectate în 2006 au fost tratate în 2007 sau transferate în vederea tratării în alte state membre.

Cea mai mare cantitate de DEEE a fost colectată în anul 2006 în Regiunea 8 Bucureşti – Ilfov, în timp ce cantitatea cea mai mică a fost colectată în Regiunea 4 Sud-Vest, după cum este prezentat în figura nr. 8.5.1.
Figura nr. 8.5.1. Distribuţia pe regiuni a cantităţilor de DEEE colectate în 2006


8.5.3. Vehicule scoase din uz (VSU)

În cursul anului 2006 au fost colectate un număr de 24.747 VSU, din care 21.234 VSU au intrat în procesul de tratare. În urma proceselor de tratare au rezultat materiale care ulterior au fost reutilizate, reciclate sau valorificate, atingându-se o valoare totală de reutilizare şi valorificare de 80,27%. 

La sfârşitul anului 2007, îşi desfăşurau activitatea un număr de 177 operatori economici autorizaţi pentru colectarea VSU, însumând 197 puncte de lucru. 

Producătorii de vehicule, în număr de 31, şi-au constituit reţelele de colectare a VSU uniform răspândite în teritoriu.

8.5.4. Uleiuri uzate


În anul 2007 au fost inventariaţi la nivel naţional 1.157 operatori economici generatori de uleiuri uzate, care au utilizat 37.714,1055 t uleiuri proaspete şi au generat o cantitate de 11.524,7996 t uleiuri uzate.
45 de operatori economici au fost autorizaţi în anul 2007 pentru colectarea uleiurilor uzate.

A fost valorificată energetic, prin co-incinerare, cantitatea de 6.042,243 tone uleiuri uzate.
La nivelul anului 2007 au fost inventariaţi un număr de 22 operatori economici autorizaţi pentru colectarea şi valorificarea uleiurilor uzate prin alte operaţii decât regenerare şi co-incinerare. În principal, aceşti operatori economici tratează uleiurile uzate în scopul obţinerii unui combustibil greu de focare.
Cantitatea de uleiuri uzate reutilizata, de către 158 generatori, a fost de 607,57 t.
8.5.5. Gestionarea şi controlul bifenililor policloruraţi şi ale altor

compuşi similari

În vederea evitării efectelor negative asupra sănătăţii populaţiei şi asupra mediului înconjurător, bifenilii policloruraţi şi compuşii similari sunt supuşi unui regim specific de gestionare şi control, stabilit prin legislaţia în vigoare.

În anul 2005 au fost inventariate echipamentele cu conţinut de PCB/PCT (transformatoare şi condensatoare), aflate în funcţiune sau scoase din uz la operatorii economici, inventar pe baza căruia a fost elaborat planul naţional de eliminare pentru aceste tipuri de echipamente.

Inventarul echipamentelor cu PCB/PCT aflate în funcţiune sau scoase din uz la operatorii economici se actualizează periodic, pe măsura eliminării unor echipamente scoase din funcţiune şi a identificării de noi echipamente.

Faţă de cantităţile planificate pentru eliminare în 2007 (16.552 condensatoare şi 78 transformatoare), au fost eliminate efectiv 17.294 bucăţi condensatoare şi 34 bucăţi transformatoare.

La sfârşitul anului 2007, în România existau trei instalaţii autorizate pentru eliminarea echipamentelor cu conţinut de PCB/PCT, după cum urmează: PRO AIR CLEAN Timişoara – incinerare, IF TEHNOLOGII Cluj – incinerare şi SETCAR Brăila – tratare fizico-chimică şi biologică
Având în vedere capacităţile reduse existente în România, cea mai mare parte a echipamentelor cu conţinut de PCB/PCT este transportată spre a fi eliminată în instalaţii autorizate din alte state membre, conform prevederilor Regulamentului 1013/2006 privind transferurile de deşeuri.

La sfârşitul anului 2007, operatorii economici deţineau: 86.466 bucăţi condensatoare scoase din funcţiune şi 46.122 bucăţi condensatoare în funcţiune; 399 bucăţi transformatoare scoase din funcţiune şi 419 bucăţi transformatoare în funcţiune.

8.6. ACŢIUNI DESFĂŞURATE PENTRU DEZVOLTAREA SAU ÎMBUNĂTĂŢIREA ACTIVITĂŢILOR DE GESTIONARE A DEŞEURILOR
În 2007 au fost realizate o serie de acţiuni care au condus la îmbunătăţirea activităţilor de gestionare a deşeurilor municipale şi de producţie, cum ar fi:

· demararea elaborării Planurilor Judeţene de Gestionare a Deşeurilor;
· sistarea la 31.12.2007 a activităţii de depozitare de deşeuri municipale pe 17 depozite municipale neconforme, astfel în perioada 2003 - 2007 s-a sistat activitatea de depozitare pe 69 de depozite municipale neconforme, pentru care sunt în curs de realizare studiile de fezabilitate şi proiectele de închidere;
· realizarea a două noi depozite municipale conforme, în anul 2007;
· demararea lucrărilor pentru construirea unor noi depozite municipale conforme;
· elaborarea, aprobarea şi începerea implementării unor proiecte de complexitate diferită (sisteme de management integrat al deşeurilor, proiecte de colectare selectivă, staţii de transfer etc.), finanţate din fonduri europene;
· sistarea activităţii a 52 crematorii pentru tratarea deşeurilor medicale periculoase;
· organizarea a numeroase campanii de educare şi conştientizare a publicului.

În prezent, sunt în curs de derulare proiecte finanţate din fonduri ISPA sau alte forme de finanţare, precum şi prin parteneriate public-privat, care prevăd închiderea depozitelor existente şi construirea de noi depozite conforme, după cum urmează: 

· proiectul ISPA "Managementul integrat al deşeurilor solide din judeţul Argeş", care prevede închiderea depozitelor neconforme existente la nivelul întregului judeţ şi construirea unui depozit nou conform, cu termen de realizare a primei celule în anul 2010;

· proiectul ISPA „Managementul integrat a deşeurilor în municipiul Bacău şi 18 comune Iimitrofe”, care prevede închiderea vechiului depozit neconform şi construirea unui depozit conform, cu termen de realizare şi punere în funcţiune a primei celule până la 01.07.2009;

· proiect ISPA ”Reabilitarea colectarii, transportului, tratării şi depozitării controlate a deşeurilor solide în judeţul Dâmboviţa”, care prevede realizarea a două depozite conforme şi închiderea depozitelor depozitelor neconforme existente la nivelul întregului judeţ; 

· proiect ISPA “Sistem integrat de management al deşeurilor în judeţul Teleorman”, care prevede închiderea si reabilitarea depozitelor existente şi construcţia unui depozit nou cu termen de realizare a primei celule până la 31.12.2008;

· proiect ISPA „Sistem integrat de management al deşeurilor în judeţul Galaţi”, care prevede închiderea depozitului existent şi construirea unui nou depozit conform, cu termen de realizare a primei celule în anul 2009,

· proiect ISPA “Sistem integrat de management al deşeurilor – municipiul Râmnicu Vâlcea”, care prevede închiderea depozitului existent (Râureni) şi construirea unui nou depozit conform (la Albota) până în 2010;

· proiect în parteneriat public-privat (Consiliul judeţean Gorj împreună cu Compania Flamandă ECOREM) pentru realizarea unui sistem integrat de management al deşeurilor în judeţul Gorj şi construirea unui depozit  municipal conform până la sfârşitul anului 2008;

· proiect realizat din fonduri proprii (Consiliul local Odorheiu Secuiesc, judeţul Harghita şi S.C. Ave Harghita Salubritate S.R.L.) pentru construirea unui depozit conform în Odorheiu Secuiesc până la sfârşitul anului 2008;

· proiect realizat din fonduri proprii (Consiliul judeţean Tulcea şi S.C. ECOREC S.A. Popeşti-Leordeni) – „Depozit zonal pentru deşeuri nepericuloase şi periculoase stabile nereactive în judetul Tulcea”; 

· proiect realizat din fonduri private în judetul Hunedoara (Valea Jiului), localitatea Petrila, depozit care va fi gestionat de Consiliul Judeţean Hunedoara, în asociaţie cu cele 6 oraşe din regiunea Văii Jiului (Petroşani, Lupeni, Vulcan, Aninoasa, Petrila, Uricani);

· proiecte cu finanţare de la Banca Mondială conform Memorandumului aprobat în şedinţa Guvernului din 12 ianuare 2006 şi Acordului de împrumut al Ministerului Economiei şi Finanţelor cu Banca Mondială privind realizarea unor Sisteme integrate de management al deşeurilor în judeţele Satu Mare şi Iaşi până în 2010. 

De asemenea, sunt în derulare proiecte de asistenţă tehnică pentru pregatirea proiectelor ISPA pentru sistemele de management integrat al deşeurilor, după cum urmează :

· asistenţă tehnică pentru pregătirea proiectelor ISPA (ISPA 2002 RO/16/P/PE 013) pentru sistemele de management integrat a deşeurilor în judeţele Giurgiu, Maramureş, Bistriţa Năsăud, Vrancea, Harghita şi Covasna;
· asistenţă tehnică pentru pregătirea proiectelor ISPA (ISPA 2005 RO/16/P/PA/001-05) în sectorul de gestiune a deşeurilor pentru judeţele Sălaj, Cluj, Alba, Caraş Severin şi Timiş;
· asistenţă tehnică pentru pregătirea proiectelor ISPA (ISPA 2005 RO/16/P/PA/001-04) în sectorul de gestionare a deşeurilor în judeţele Botoşani, Călăraşi, Suceava, Vaslui şi Olt;
· asistenţă tehnică PHARE 2005 prin care se vor pregăti 5 aplicaţii de finanţare din POS Mediu (Fondul European de Dezvoltare Regională) în următoarele judeţe: Arad, Mureş, Sibiu, Dolj, Neamţ.

8.7. TENDINŢE PRIVIND GENERAREA DEŞEURILOR
Deşeurile de orice fel, rezultate din multiplele activităţi umane, constituie o problemă de o deosebită actualitate, datorată atât creşterii continue a cantităţilor şi a tipurilor acestora (care prin degradare şi infestare în mediul natural prezintă un pericol pentru mediul înconjurător şi sănătatea populaţiei), cât şi însemnatelor cantităţi de materii prime, materiale refolosibile şi energie care pot fi recuperate şi introduse în circuitul economic.

Aplicarea unui sistem durabil de gestionare a deşeurilor implică schimbări majore ale practicilor actuale. Implementarea acestor schimbări va necesita participarea tuturor segmentelor societăţii: persoane individuale în calitate de consumatori, întreprinderi, instituţii social-economice, precum şi autorităţi publice.

Generarea deşeurilor este indicatorul care ilustrează cel mai bine măsura interacţiunii dintre activităţile umane şi mediu. Generarea deşeurilor urmează, de obicei, tendinţele de consum şi de producţie. De exemplu, generarea deşeurilor menajere (cantitate/locuitor) creşte o dată cu creşterea nivelului de trai. Creşterea producţiei economice, dar şi gestionarea ineficientă a resurselor, conduc la generarea de cantităţi mari de deşeuri.

8.7.1. Prognoza privind generarea deşeurilor municipale

Prognoza de bază ia în considerare factorii de influenţă şi anume: evoluţia populaţiei; evoluţia economiei; racordare la sistemele centrale de canalizare/epurare; prognoza activităţilor de construcţii; schimbări în comportamentul consumatorilor, educaţia privind mediul înconjurător, nivelul de trai.

Cu toate că pe termen scurt şi mediu principala opţiune de gestionare a deşeurilor va fi în continuare depozitarea, obiectivul este de a promova opţiuni superioare de gestionare şi de a asigura alinierea la practicile europene, de evitare pe cât posibil a soluţiilor de eliminare finală (depozitare, incinerare).

Deşeurile municipale reprezintă o problemă rezolvabilă tehnic numai după ce societatea îşi va asuma rolul important în separarea, reutilizarea, reciclarea şi compostarea acestora, iar industria va acorda atenţia corespunzătoare proiectării, astfel încât produsele să poată fi reutilizate sau reciclate.

Cantitatea de deşeuri municipale generate va creşte din cauza creşterii consumului de bunuri la populaţie, creşterea fiind estimată la 0,8% pe an/locuitor.

Pentru cantitatea de nămoluri generate de staţiile de epurare orăşeneşti s-a luat în considerare populaţia racordată la sistemele de alimentare cu apă şi canalizare şi s-a prognozat o creştere medie de 25% pe an a populaţiei racordate, în acest fel crescând proporţional şi cantitatea de nămol generată. 

Pentru cantitatea de deşeuri din construcţii şi demolări s-a prognozat, de asemenea, o creştere medie de 0,8% pe an în ceea ce priveşte generarea.

Pornind de la cantităţile de deşeuri estimate a fi generate şi ţinând seama de obiectivele stabilite privind extinderea sistemului de colectare şi implementarea colectării selective, au fost estimate cantităţile de deşeuri care vor fi colectate, precum şi cantităţile de deşeuri care urmează a fi colectate separat.

8.7.2. Prognoza generării deşeurilor de producţie 

Deşi este dificil de realizat o prognoză a generării deşeurilor de producţie, deoarece aceasta este direct influenţată de prognoza de dezvoltare industrială, este de aşteptat ca indicele de generare a deşeurilor industriale să scadă, pe măsură ce vor fi implementate tehnologii curate şi se vor aplica principiile prevenirii, reducerii şi controlului integrat al poluării.

Va fi necesară schimbarea abordării modului de gestionare a deşeurilor periculoase, astfel:
· schimbarea materiei prime care generează deşeul periculos şi/sau schimbarea şi modificarea tehnologiei - aplicare BAT;

· renunţarea la realizarea produsului care generează deşeurile;

· găsirea unor modalităţi de valorificare, şi înlocuirea depozitării permanente cu stocarea temporară în vederea valorificării;

· promovarea dezvoltării instalaţiilor specifice de tratare, inclusiv tratarea fizico-chimică, şi acolo unde deşeul devine nepericulos, depozitare pe depozite pentru deşeuri nepericuloase;

· depozitarea deşeurilor periculoase care nu pot fi valorificate sau incinerate se va realiza în depozite conforme cu cerinţele UE;

Investiţiile necesare pentru tratarea/eliminarea deşeurilor periculoase vor fi realizate de către agenţii economici care generează deşeurile sau, în regim privat, de operatori economici specializaţi care vor realiza aceste operaţii pentru terţi contra cost.

8.7.3. Îmbunătăţirea calităţii managementului deşeurilor

Prin implementarea prevederilor legale în activitatea curentă a agenţilor economici şi a administraţiilor publice locale, se preconizează că impactul gestionării deşeurilor asupra mediului şi sănătăţii umane se va reduce semnificativ.

Conform legislaţiei în vigoare, obiectivul general al Strategiei Naţionale de Gestionare a Deşeurilor şi a Planului Naţional de Gestionare a Deşeurilor, este dezvoltarea unui sistem integrat de gestionare a deşeurilor, eficient din punct de vedere economic şi care să asigure protecţia sănătăţii populaţiei şi a mediului. 

Pentru îndeplinirea obiectivelor de mai sus este necesară implicarea practic a întregii societăţi, reprezentată prin autorităţi publice, generatori de deşeuri, asociaţii profesionale, societatea civilă. 

Obiectivele specifice pentru gestionarea deşeurilor sunt: 

· asigurarea celor mai bune opţiuni pentru colectarea şi transportul deşeurilor municipale, în vederea unei cât mai eficiente valorificări şi eliminări a acestora pentru asigurarea unui management ecologic raţional;

· reutilizarea, reciclarea, tratarea în vederea recuperării sau eliminării şi eliminarea corespunzătoare a deşeurilor din construcţii şi demolări;

· prevenirea eliminării necontrolate pe soluri şi în apele de suprafaţă a nămolurilor orăşeneşti provenite de la staţiile de epurare a apelor uzate;

· adoptarea şi implementarea de măsuri în vederea prevenirii generării deşeurilor de ambalaje, asigurării valorificării şi reciclării şi minimizarea riscului determinat de substanţele periculoase din ambalaje,

· punerea în practică a obiectivelor Planului Naţional de Gestionare a Deşeurilor. 

În vederea conformării cu cerinţele legislative în domeniul gestionării deşeurilor, proiecte integrate de management al deşeurilor se vor derula în conformitate cu Planul Naţional de Gestionare a Deşeurilor şi cu Planurile Regionale de Gestionare a Deşeurilor. Programele de investiţii vor include activităţi legate de ierarhia în ceea ce priveşte managementul deşeurilor (prevenire, colectare şi colectare selectivă, valorificare şi reciclare, tratare şi eliminare), în paralel cu închiderea depozitelor de deşeuri neconforme.

Proiectele respective vor acoperi aglomerările urbane şi rurale, la nivel judeţean/regional. De asemenea, se urmăreşte extinderea/finalizarea sistemelor de management al deşeurilor, astfel încât acestea să acopere tot teritoriul ţării şi întreaga populaţie.

Scopul îl constituie crearea unui sistem modern de management al deşeurilor care să contribuie la reducerea cantităţii de deşeuri depozitate, prin stabilirea unui sistem adecvat care să trateze fiecare tip de deşeuri în parte, în vederea protejării mediului.

În paralel, se vor derula proiecte de conştientizare a populaţiei, având în vedere faptul că, pentru realizarea sistemelor eficiente de gestionare integrată a deşeurilor nu este suficientă doar dezvoltarea infrastructurii, ci şi implicarea populaţiei. A contribui la conservarea şi refolosirea resurselor existente este mai mult decât dovada unei bune politici civice, este exact ceea ce trebuie să facă fiecare cetăţean în vederea protejării mediului în care trăim. Reducerea volumului de deşeuri depozitate şi protejarea resurselor naturale presupun implementarea sistemului de colectare selectivă a deşeurilor, valorificarea şi reciclarea deşeurilor refolosibile. Fiecare cetăţean trebuie să conştientizeze faptul că, dacă nu acţionează în direcţia colectării selective a unor deşeuri care se generează zilnic (ambalaje de hârtie şi carton, recipiente din plastic, sticlă sau metal, deşeuri electrice şi electronice şi baterii) şi le aruncă amestecat în pubele sau containere de gunoi, acest lucru se va reflecta, foarte curând, nu doar în gradul ridicat de poluare care afectează sănătatea umană şi a mediului, ci şi în preţul pe care trebuie să-l plătească pentru produsele noi din acelaşi material, pentru serviciul de salubritate etc.

Informaţiile prezentate în acest capitol au ca sursă Raportul final pentru anul 2007 - Sinteza natională “Monitorizarea sistemului de gestionare a deşeurilor rezultate din activitatea medicală” elaborate de Institutul de Sănatate Publică Bucureşti 

